4. eesmärgi raames (liidu kodanike juurdepääsu hõlbustamine parematele ja ohutumatele tervishoiuteenustele) eraldas EL kaasrahastusena kokku 14 044 589,50 eurot, et toetada a) harvikhaiguste Euroopa tugivõrgustike koordineerimistegevust ja registreid; b) valitsusväliseid organisatsioone, kes aitavad saavutada ELi tervisealaseid eesmärke; c) liikmesriikide ametiasutuste võrgustikutegevust, et anda edasi parimaid tavasid, ning d) koostööd rahvusvaheliste organisatsioonidega.

3. eesmärgi raames (panustamine innovaatilistesse, tõhusatesse ja jätkusuutlikesse tervisesüsteemidesse) eraldas EL mitme meetme jaoks, millega toetati innovaatilisi, tõhusaid ja jätkusuutlikke tervisesüsteeme, kokku 15 473 042,80 eurot. Sõlmiti teenusleping, et teha kindlaks viisid, kuidas edendada – kooskõlas komisjoni prioriteediga kujundada välja tervishoiu Euroopa andmeruum – terviseandmete piiriülest vahetamist ELis, eesmärgiga saada ülevaade terviseandmete töötlemist reguleerivatest liikmesriikide eeskirjadest ning neid eeskirju analüüsida ja hinnata. Samuti käivitati ühismeede, mis hõlmas digitaalsete ja integreeritud inimesekesksete hoolduslahenduste rakendamist, et aidata ametiasutustel reformida oma tervisesüsteeme. Selle eesmärk oli suurendada suutlikkust võtta üle parimad tavad ja rakendada integreeritud hooldust, kasutades alt üles lähenemisviisi ning järgides tervishoiusüsteemide tulemuslikkuse hindamise eksperdirühma kindlaks määratud peamisi kavandamispõhimõtteid ja põhialuseid.

Aruandele lisatud komisjoni talituste töödokumendis on esitatud peamised programmi raames kaasrahastatud meetmed, mille tulemused said 2019. aastal kättesaadavaks, ning tabelid täpsema teabega kõigi tegevuste ja lepingute kohta, mida kaasrahastati programmi 2019. aasta tegevuseelarvest.

2. AASTA KOKKUVÕTE

2019. aasta tööprogrammis käsitleti üldiselt nelja tervisevaldkonna tegevusprogrammi erieesmärki.

1. eesmärgi raames (tervise edendamine, haiguste ennetamine ja tervislikke eluviise soosiva keskkonna loomine) algatati mitu uuringut, et toetada tubakatooteid käsitlevaid ELi õigusakte, mis on seotud eristava maitse või lõhna hindamisega, ning aidata komisjonil kohaldada direktiivi 2014/40/EL tubakatoodete kohta. Rahastati ka alkoholi käsitlevaid uuringuid, et aidata liikmesriikidel vähendada alkoholi põhjustatavat kahju ning saada ülevaade liikmesriikide eelarvemeetmetest ja hinnakujunduspoliitikast, mida kohaldatakse toidu ning alkohoolsete ja mittealkohoolsete jookide suhtes.

2. eesmärgi raames (liidu kodanike kaitsmine piiriüleste terviseohtude eest) käivitati uuring, et uurida võimalust luua liidu kodanikele ühine vaktsineerimiskaart.

Uuringul on kaks eesmärki:

·esiteks, koguda teavet, et analüüsida ja võrrelda olemasolevate vaktsineerimiskaartide vormi ja sisu eesmärgiga teha kindlaks elemendid, mis võiksid olla liidu kodanike vaktsineerimiskaardil;

·teiseks, töötada välja kolm erinevat liidu kodanike vaktsineerimiskaardi näidisvormi ning neid katsetada ja hinnata, võttes arvesse koostalitlust. Näidisvormid peaksid olema nii elektroonilises kui ka füüsilises formaadis.

Tulevane liidu kodanike vaktsineerimiskaart on eeskätt omal jõul toimetulekut edendav vahend, mis aitab kodanikel lasta vaktsineerida end ja oma lapsi õigel ajal, eriti kui nad liiguvad ELi liikmesriikide vahel. Elektroonilisi ja füüsilisi näidisvorme kavatsetakse katsetada vähemalt kümnes vabatahtlikus liikmesriigis.

3. eesmärgi raames (panustamine innovaatilistesse, tõhusatesse ja jätkusuutlikesse tervisesüsteemidesse) käivitati mitu meedet, et toetada innovaatilisi, tõhusaid ja jätkusuutlikke tervisesüsteeme, ning rahastati hulk meetmeid, et korraldada kampaaniaid, millega toetatakse uue meditsiiniseadmeid käsitleva määruse ((EL) 2017/745) ja uue in vitro diagnostikameditsiiniseadmeid käsitleva määruse ((EL) 2017/746) rakendamist. Need kampaaniad on suunatud turuosalistele, tervishoiutöötajatele, tervishoiuasutustele ja kodanikele kui patsientidele. Nende üldeesmärk on teavitada sidusrühmi ja suurendada sidusrühmade seas teadlikkust nimetatud määrustest ja nende nõuetest, enne kui määrusi hakatakse vastavalt 2021. aasta mais ja 2022. aasta mais kohaldama, et vältida häireid asjaomaste seadmete turgudel.

4. eesmärgi raames (liidu kodanike juurdepääsu hõlbustamine parematele ja ohutumatele tervishoiuteenustele) avaldati konkursikutse, et toetada Euroopa harvikhaiguste registrite väljatöötamist tugivõrgustike jaoks. Kavandatud tegevus hõlmab Euroopa tugivõrgustike jaoks harvikhaigustega patsientide registrite loomist ning olemasolevate registrite edasiarendamist ja kvaliteedikontrolli.

Peamised eesmärgid on järgmised:

·võimaldada luua, ajakohastada, omavahel siduda ja muuta koostalitlusvõimeliseks registreid, mis hõlmavad asjaomase tugivõrgustikuga seotud haigusi ja terviseseisundeid; see aitab siduda omavahel patsiendirühmi ja muuta need Euroopa tasandil nähtavaks, et haiguste loomuliku käigu jälgimiseks oleks patsientide kohta piisavalt andmeid; peale selle registreeritakse kõik tugivõrgustike harvikhaiguste registrid ELi harvikhaiguste platvormil;

·töötada harvikhaiguste registrite jaoks välja terviklik lähenemisviis, mis hõlmab kõiki tugivõrgustikke, kasutades ELi harvikhaiguste platvormi standardeid ja vahendeid.

Lisaks sõlmiti leping, et osutada komisjonile teenuseid ja tehnilist abi seoses integreeritud analüüsimis-, järelevalve-, hindamis- ja kvaliteedi parandamise süsteemi (AMEQUIS) rakendamisega Euroopa tugivõrgustike puhul. Komisjon

·uurib kõiki olemasolevaid vahendeid ja näitajaid tugivõrgustike analüüsimiseks, järelevalveks ja hindamiseks;

·analüüsib olemasolevate vahendite ja meetodite rakendamisel saadud kogemusi, vaadates läbi tipptasemel vahendid ja metoodikad, mille on välja töötanud ja mida on katsetanud sarnases kontekstis riigi või rahvusvahelisel tasandil muud organisatsioonid.

See tegevus aitab komisjonil täita oma kohustusi, mis tulenevad direktiivist 2011/24/EL patsiendiõiguste kohaldamise kohta piiriüleses tervishoius ning komisjoni 2014. aasta rakendusotsusest ja delegeeritud otsusest Euroopa tugivõrgustike rajamise ja hindamise kohta.

Lõpetuseks sõlmis Chafea lepingu, et kavandada programm, millega lihtsustatakse harvikhaiguste või harva esinevate ja keeruliste haiguste Euroopa tugivõrgustikesse kuuluvate meditsiinikeskuste spetsialistide vastastikuseid külaskäike ja vahetusi, ning juhtida selle programmi elluviimist. Külaskäikude ja vahetuste eesmärk on jagada 24 tugivõrgustiku raames oskusteavet, kogemusi ja väga spetsiifilisi teadmisi. Programm aitab tõsta selliste teadmiste üldist taset, süvendab ja lihtsustab koostööd haiglate vahel ning tugevdab eri võrgustike sees ja vahel ametialaseid suhteid. Peale selle aitavad külaskäigud ja vahetused panna aluse väga spetsiifiliste koolitusprogrammide loomisele ja edasiarendamisele.